A4-0075/95

Ψήφισμα σχετικά με την ενίσχυση της στρατηγικής της Ευρωπαϊκής Ένωσης έναντι της Mercosur

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο «για την ενίσχυση της στρατηγικής της Ευρωπαϊκής Ένωσης έναντι της Mercosur» (COM(94)0428 - C4-0208/94),

- έχοντας υπόψη τα ψηφίσματά του της 13ης Ιουλίου 1990, της 22ας Φεβρουαρίου 1991, της 14ης Φεβρουαρίου 1992, της 15ης Μαΐου 1992, της 19ης Νοεμβρίου 1992 σχετικά με την υπογραφή της συμφωνίας-πλαίσιο συνεργασίας μεταξύ της Ευρωπαϊκής Οικονομικής Κοινότητας και των Δημοκρατιών της Αργεντινής, της Χιλής, της Ουρουγουάης, της Παραγουάης και της Βραζιλίας ((ΕΕ C 231, 17.09.1990, σ. 215[semigr ] ΕΕ C 072, 18.03.1991, σ.193[semigr ] ΕΕ C 067, 16.03.1992, σ. 221[semigr ] ΕΕ C 150, 15.06.1992, σ.363[semigr ] ΕΕ C 337, 21.12.1992, σ. 237)),

- έχοντας υπόψη το ψήφισμά του της 15ης Δεκεμβρίου 1992 σχετικά με τη Συνθήκη Eλευθέρου Eμπορίου μεταξύ των Ηνωμένων Πολιτειών της Αμερικής, του Καναδά και του Μεξικού ((ΕΕ C 021 της 25.01.1993, σ.77)),

- έχοντας υπόψη το ψήφισμά του της 22ας Απριλίου 1994 σχετικά με τις οικονομικές και εμπορικές σχέσεις μεταξύ της Ευρωπαϊκής Ένωσης και της Λατινικής Αμερικής ((ΕΕ C 128 της 09.05.1994)),

- έχοντας υπόψη την κοινή επίσημη δήλωση της 22ας Δεκεμβρίου 1994 του Συμβουλίου της Ευρωπαϊκής Ένωσης και της Επιτροπής, αφενός, και των κρατών μελών της Mercosur αφετέρου ((ΕΕ C 377 της 31.12.1994, σ.1)),

- έχοντας υπόψη την έκθεση της Επιτροπής Εξωτερικών Οικονομικών Σχέσεων και τις γνωμοδοτήσεις της Επιτροπής Εξωτερικών Υποθέσεων, Ασφάλειας και Αμυντικής Πολιτικής καθώς και της Επιτροπής Ανάπτυξης και Συνεργασίας

(Α4-0075/95),

Α. εκφράζοντας την ικανοποίησή του για την πρόοδο που έχει επιτευχθεί στη διαδικασία οικονομικής και εμπορικής ολοκλήρωσης της Νότιας Αμερικής, η οποία αναμένεται να καταλήξει στη δημιουργία κοινής αγοράς περί το έτος 2000,

Β. λαμβάνοντας υπόψη ότι η Mercosur μεταφράζει την πολιτική βούληση των κρατών μελών της να προωθήσουν την περιφερειακή ολοκλήρωση με στόχο να αντιμετωπίσουν τις οικονομικές προκλήσεις σε παγκόσμιο επίπεδο και να ενισχύσουν τη θέση της περιοχής τους στην παγκόσμια οικονομία και πολιτική,

Γ. λαμβάνοντας υπόψη ότι η συνεδρίαση των προέδρων της Mercosur του περασμένου Δεκεμβρίου στο Ούρο Πρέτο (Βραζιλία), αποτέλεσε ένα ουσιαστικό ποιοτικό βήμα προς την κατεύθυνση της περιφερειακής ολοκλήρωσης, δεδομένου ότι απεφασίσθη η δημιουργία τελωνειακής ένωσης από την 1η Ιανουαρίου 1995 για τις βασικότερες εμπορικές συναλλαγές[semigr ] απεφασίσθη επίσης να αποκτήσει η Mercosur διεθνή νομική υπόσταση, καθώς και οριστική θεσμική δομή,

Δ. λαμβάνοντας υπόψη ότι η Χιλή και η Βολιβία διαπραγματεύονται αυτή τη στιγμή τη συμμετοχή τους στη Mercosur,

Ε. λαμβάνοντας υπόψη ότι η Mercosur αποτελεί τον τέταρτο μεγάλο οικονομικό συνασπισμό στον κόσμο, μετά από την ΕΕ, τη ΝΑFΤΑ και την Ιαπωνία[semigr ] ότι, επιπλέον, πρόκειται για μια περιοχή «αυξανόμενης ευημερίας» με μεγάλες δυνατότητες ανάπτυξης και με οικονομικό δυναμισμό που, κατά τα τελευταία έτη, υπερκεράστηκε μόνον από τις χώρες της νοτιο-ανατολικής Ασίας,

ΣΤ. λαμβάνοντας επίσης υπόψη ότι οι χώρες που μετέχουν στη Mercosur διαθέτουν μακρά παράδοση οικονομίας της αγοράς και τεράστιους φυσικούς πόρους,

Ζ. λαμβάνοντας υπόψη ότι η Mercosur οφείλει να παίξει πρωταρχικό ρόλο στη διατήρηση των φυσικών πόρων και της περιβαλλοντικής ισορροπίας του κόσμου,

Η. λαμβάνοντας υπόψη την ύπαρξη κοινοτήτων ιθαγενών σε ορισμένες χώρες της Mercosur, ιδίως δε στην περιοχή του Αμαζονίου,

Θ. λαμβάνοντας υπόψη ότι η ΕΕ είναι ο πρώτος εμπορικός εταίρος της Μercosur και ο πρώτος ξένος επενδυτής της και ότι οι εμπορικές συναλλαγές μεταξύ των δύο περιοχών είναι, μέχρι σήμερα, ελλειμματικές για την Ένωση,

Ι. λαμβάνοντας υπόψη ότι η Νότια Αμερική αποτελεί κατέξοχήν περιοχή με έντονη ευρωπαϊκή παρουσία λόγω των στενών ιστορικών και πολιτιστικών δεσμών μεταξύ των δύο περιοχών καθώς και των στενών οικονομικών και κοινωνικών τους σχέσεων,

ΙΑ. λαμβάνοντας υπόψη ότι η σύσφιξη των σχέσεων ΕΕ-Mercosur βασίζεται σε κοινές αξίες, όπως είναι το δημοκρατικό καθεστώς, ο σεβασμός των ανθρωπίνων δικαιωμάτων, η ελεύθερη οικονομία και η κοινωνική δικαιοσύνη, καθώς και σε στρατηγικά συμφέροντα και των δύο περιοχών,

ΙΒ. λαμβάνοντας υπόψη τον ιστορικό ρόλο ορισμένων κρατών μελών στις σχέσεις με τις χώρες της Mercosur και της Λατινικής Αμερικής εν γένει,

ΙΓ. λαμβάνοντας υπόψη ότι η πρόσφατη Σύνοδος Κορυφής της Αμερικανικής Ηπείρου έθεσε το στόχο της δημιουργίας ζώνης ελευθέρου εμπορίου σε όλη την Αμερικανική Ήπειρο από το έτος 2005,

ΙΔ. λαμβάνοντας υπόψη ότι η προσεχής ένταξη της Χιλής στη ΝΑFΤΑ θα αποτελέσει βασικό βήμα προς την οικοδόμηση αυτής της ζώνης ελευθέρων συναλλαγών σε ολόκληρη την Αμερική,

ΙΕ. λαμβάνοντας υπόψη ότι η Ευρωπαϊκή Επιτροπή απέρριπτε πάντοτε το δόγμα του διαχωρισμού του κόσμου σε συνασπισμούς ή ζώνες οικονομικής και εμπορικής επιρροής και ότι, από αυτήν την άποψη, η ΕΕ οφείλει να καθορίσει μια μεσοπρόθεσμη στρατηγική με τη Mercosur, εφόσον επιθυμεί να διατηρήσει ή και να ενισχύσει τους ήδη υπάρχοντες εμπορικούς και πολιτικούς δεσμούς,

ΙΣΤ. λαμβάνοντας υπόψη την επιθυμία των χωρών της Mercosur να διατηρήσουν μια ισορροπία στις σχέσεις τους με τις Ηνωμένες Πολιτείες και την ΕΕ και να μην παραμείνουν στο περιθώριο της ευρωπαϊκής αγοράς μετά από τις προτιμησιακές συμφωνίες ελευθέρου εμπορίου που έχει υπογράψει η Ένωση με τις συνδεδεμένες χώρες της Κεντρικής και Ανατολικής Ευρώπης, καθώς και εκείνες που διαπραγματεύεται με την Τουρκία, το Ισράηλ και τις χώρες της Βόρειας Αφρικής,

ΙΖ. λαμβάνοντας υπόψη ότι η ΕΕ έχει υπογράψει σειρά συμφωνιών τρίτης γενιάς με τα τέσσερα κράτη μέλη της Μercosur και τη Χιλή, καθώς και διοργανική συμφωνία μεταξύ της Επιτροπής και της Ομάδας Κοινής Αγοράς - εκτελεστικό όργανο της Mercosur - που καθιστά δυνατή την τεχνική βοήθεια, τις ανταλλαγές πληροφοριών, τη θεσμική υποστήριξη προς την Mercosur στον τομέα της γεωργίας, των τεχνικών προδιαγραφών και των δασμών,

ΙΗ. λαμβάνοντας υπόψη ότι από το 1990, ο θεσμικός πολιτικός διάλογος μεταξύ της ΕΕ και των χωρών μελών της Μercosur πραγματοποιείται κυρίως σε περιφερειακό επίπεδο, στο πλαίσιο υπουργικών διασκέψεων μεταξύ της ΕΕ και της ομάδας του Ρίο, οι οποίες λαμβάνουν χώρα κατ´ έτος,

ΙΘ. λαμβάνοντας υπόψη ότι η γεωργία αντιπροσωπεύει το 36% του όγκου του αμοιβαίου εμπορίου μεταξύ της Ευρωπαϊκής Ένωσης και των χωρών της Mercosur, και λαμβάνοντας υπόψη τον ιδιαιτέρως ευαίσθητο χαρακτήρα του τομέα, τη μεταρρύθμιση της κοινής αγροτικής πολιτικής της Ευρωπαϊκής Ένωσης, το ρόλο της γεωργίας στην οικονομία της Mercosur και τις προβλεπόμενες συνέπειες της τελικής συμφωνίας για τη φιλελευθεροποίηση των αγροτικών συναλλαγών που έχει υπογραφεί στο πλαίσιο του γύρου της Ουρουγουάης,

Κ. λαμβάνοντας υπόψη ότι το νέο πολυετές πρόγραμμα των γενικευμένων προτιμήσεων της Ευρωπαϊκής Ένωσης έχει καθιερώσει μηχανισμούς αλληλεγγύης που επιτρέπουν τη μεταφορά των προτιμησιακών σχέσεων από τις πλέον εξελιγμένες στις λιγότερο εξελιγμένες χώρες και ότι, σε αυτό το πλαίσιο, οι εισαγωγές ορισμένων αγαθών που προέρχονται από τις δύο χώρες της Mercosur που είναι περισσότερο εξελιγμένες βιομηχανικά (Βραζιλία και Αργεντινή) θα χάσουν το προτιμησιακό τους καθεστώς στην αρχή του 1996 ή, κλιμακωτά, περί τις αρχές του 1998,

1. εκφράζει την ικανοποίησή του για την επίσημη κοινή δήλωση της 22ας Δεκεμβρίου 1994 της Ευρωπαϊκής Ένωσης και της Mercosur και υποστηρίζει τη στρατηγική που καθορίζει η εν λόγω δήλωση, προκειμένου να επιτευχθεί μια διαπεριφερειακή πολιτική και οικονομική σύνδεση, μέσω:

- μιας προπαρασκευαστικής φάσης, βασικός μηχανισμός της οποίας θα είναι η σύναψη διαπεριφερειακής συμφωνίας πλαισίου εμπορικής και οικονομικής συνεργασίας,

- μιας τελικής φάσης με στόχο την ολοκλήρωση της εφαρμογής αυτής της σύνδεσης, που θα βασίζεται σε στενότερη πολιτική συνεργασία[semigr ] τη σταδιακή και αμοιβαία φιλελευθεροποίηση όλων των συναλλαγών - λαμβάνοντας υπόψη την ευαισθησία ορισμένων προϊόντων και σύμφωνα με τους κανόνες της ΠΟΑ -την προώθηση των επιχειρήσεων και τη στενότερη συνεργασία[semigr ]

2. θεωρεί ότι είναι αναγκαίο, η διαπεριφερειακή συμφωνία πλαίσιο να συμπεριλάβει, εκτός από μια ετήσια αξιολόγηση ή εξέταση της προόδου στη διαδικασία ολοκλήρωσης της Mercosur και της εφαρμογής της συγκεκριμένης συμφωνίας, μια ρήτρα πολιτικής δέσμευσης δυνάμει της οποίας, το 1998, τα μέρη θα αναπτύξουν τις πτυχές που περιέχονται στον τίτλο που αφορά το εμπόριο, με στόχο να διαπραγματευθούν την καθιέρωση ζώνης ελευθέρου εμπορίου στο βιομηχανικό τομέα και τον τομέα των υπηρεσιών, καθώς και μια αμοιβαία και σταδιακή φιλελευθεροποίηση των αγροτικών συναλλαγών[semigr ]

3. εκφράζει την επιθυμία όπως η διαπεριφερειακή σύνδεση μεταξύ της ΕΕ και της Mercosur επεκταθεί και στις άλλες χώρες της Λατινικής Αμερικής που θα προσχωρήσουν ή θα συνδεθούν με την Mercosur, όπως η Χιλή και η Βολιβία, και προς το σκοπό αυτό, ζητεί από την Επιτροπή και το Συμβούλιο να συμπεριλάβουν στη συμφωνία πλαίσιο ειδική ρήτρα που να καθιστά δυνατή τη συμμετοχή των χωρών αυτών με την κατάλληλη μορφή[semigr ]

4. είναι πεπεισμένο ότι η εφαρμογή των συμφωνίων του Γύρου της Ουρουγουάης στο βιομηχανικό τομέα, και ειδικότερα η μείωση των τελωνειακών δασμών, η σταδιακή κατάργηση της Συμφωνίας Πολυϊνών, η μείωση του αριθμού και του ύψους των «δασμολογικών οροφών» και η αποτελεσματικότερη προστασία των δικαιωμάτων πνευματικής, βιομηχανικής και εμπορικής ιδιοκτησίας, θα ενισχύσουν τις βιομηχανικές συναλλαγές μεταξύ της ΕΕ και της Mercosur[semigr ]

5. πιστεύει ότι, στο πλαίσιο του νέου ΣΓΠ της Ευρωπαϊκής Ένωσης, πρέπει να εφαρμοσθεί ένα λογικό και σταδιακό κλιμακωτό σύστημα ανά χώρα και ανά τομέα και, για τον λόγο αυτό, ζητεί από την Επιτροπή, οσάκις μια χώρα δεν μετέχει πλέον στο ΣΓΠ, να συνεχίζει να εφαρμόζεται ένα σύστημα περιφερειακής σώρευσης των συντελεστών που εφαρμόζονται στις υπόλοιπες χώρες της ίδιας περιφέρειας[semigr ]

6. πιστεύει επίσης ότι μπορούν να εξακολουθήσουν να επωφελούνται από το ΣΓΠ όλα τα προϊόντα των κρατών μελών της Mercosur που επωφελούνται από το σύστημα και τα οποία διέρχονται από ένα κράτος μέλος της περιφερειακής ομάδας όπου εφαρμόζεται το κλιμακωτό σύστημα, προκειμένου να επανεξαχθούν ύστερα από μια ελάχιστη μεταποίηση[semigr ]

7. εκφράζει την πεποίθησή του ότι η τελική συμφωνία του Γύρου της Ουρουγουάης για τη φιλελευθεροποίηση των αγροτικών συναλλαγών θα είναι πολύ θετικό βήμα, δεδομένου ότι θα διευκολύνει την πρόσβαση της Mercosur στις διεθνείς αγορές των αγροτικών και κτηνοτροφικών προϊόντων και, σε αυτό το πλαίσιο, πιστεύει ότι, κατά τα επόμενα έτη, θα είναι πολύ περιορισμένο το υπάρχον περιθώριο χειρισμών για την παροχή προσθέτων διευκολύνσεων, πέραν των ελαχίστων συμφωνιών που επετεύχθησαν στο Γύρο της Ουρουγουάης[semigr ]

8. πιστεύει ότι υπάρχουν μεγάλες δυνατότητες για την εντατικοποίηση της συνεργασίας μεταξύ της ΕΕ και της Mercosur στον τομέα των υπηρεσιών, ιδίως δε στον τομέα των τηλεπικοινωνιών, των αυτοκινήτων, των μεταφορών, των τουριστικών υπηρεσιών, των χρηματοπιστωτικών ιδρυμάτων και των ασφαλίσεων[semigr ] για το λόγο αυτό, υπογραμμίζει ότι πρέπει να υπάρξει στενή συνεργασία για την εναρμόνιση των νομικών διατάξεων και των τεχνικών προδιαγραφών που ισχύουν για τους εν λόγω τομείς[semigr ]

9. καλεί τις χώρες της Mercosur να προσχωρήσουν στο εγγύς μέλλον στην πολυμερή συμφωνία του Παγκόσμιου Οργανισμού Εμπορίου (ΠΟΕ) που αφορά τις προμήθειες του Δημοσίου, και, στο πλαίσιο αυτό, θεωρεί ότι το αμοιβαίο άνοιγμα των δημοσίων αγορών - συμπεριλαμβανομένων των τηλεπικοινωνιών - θα αποτελέσει ένα από τα βασικά στοιχεία της μελλοντικής Διαπεριφερειακής Σύνδεσης ΕΕ - Mercosur[semigr ]

10. θεωρεί επίσης ότι η συμφωνία πλαίσιο θα πρέπει να θεσμοθετεί τακτικό πολιτικό διάλογο μεταξύ της ΕΕ και της Mercosur πάνω σε διμέρη και διεθνή ζητήματα αμοιβαίου ενδιαφέροντος, και, υπ' αυτή την έννοια, υπογραμμίζει ότι ο πολιτικός αυτός διάλογος θα ήταν αμοιβαίως επωφελής ώστε:

- να προωθηθούν η επέκταση του εμπορίου και οι αρμονικές οικονομικές σχέσεις,

- να χαραχθεί μια συντονισμένη στρατηγική σε ό,τι αφορά τους κανόνες λειτουργίας και τα θέματα της ημερήσιας διάταξης του νέου ΠΟΕ αλλά και άλλων διεθνών οικονομικών fora, όπoυ υπάρχουν δυνατότητες για την ανάληψη κοινής δράσης (π.χ. Παγκόσμια Οργάνωση Πνευματικής Ιδιοκτησίας ή Διεθνής Ένωση Τηλεπικοινωνιών),

- να βελτιωθεί η αμοιβαία κατανόηση, προκειμένου η ΕΕ να μπορεί να ενεργεί ως συνομιλητής της Mercosur έναντι των μελών του ΟΟΣΑ και της Ομάδας των Επτά, και προκειμένου η Mercosur να πράττει το ίδιο έναντι άλλων νεοεμφανιζόμενων δυνάμεων,

- να υπάρξει προσέγγιση των θέσεων της ΕΕ και της Mercosur σε θέματα ασφάλειας[semigr ]

11. υποστηρίζει την ενίσχυση της αμοιβαίας οικονομικής συνεργασίας με την ανάληψη περιφερειακών δράσεων στους τομείς της έρευνας και της τεχνολογικής ανάπτυξης, καθώς και στους πρωτοποριακούς τομείς (περιβάλλον, τηλεπικοινωνίες, κοινωνία της πληροφόρησης, οπτικοακουστικός τομέας) και, προς το σκοπό αυτό, ζητεί από την Επιτροπή να εξετάσει τη δυνατότητα συμμετοχής των χωρών της Mercosur σε ορισμένα κοινοτικά προγράμματα όπως το MEDIA, σύμφωνα με τους τρόπους συμμετοχής που έχουν καθιερωθεί για τις χώρες της ΕΖΕΣ και τις χώρες της Κεντρικής και Ανατολικής Ευρώπης[semigr ]

12. θεωρεί αναγκαίο να προβλέψει η διαπεριφερειακή σύνδεση τη συμμετοχή της Ένωσης στη συγχρηματοδότηση περιφερειακών προγραμμάτων στους τομείς των έργων υποδομής, του πολιτισμού, της γεωργικής και δασικής έρευνας, της αλιευτικής τεχνολογίας, της προστασίας του περιβάλλοντος, της ενέργειας και της στήριξης των επιχειρήσεων με στόχο την αύξηση των ευρωπαϊκών ιδιωτικών επενδύσεων[semigr ] για τον λόγο αυτό, πιστεύει ότι αυτή η χρηματοδότηση πρέπει να λάβει τη μορφή ενός νέου πλαισίου πολυετούς χρηματοδοτικής υποστήριξης, μέσω κονδυλίων κοινοτικού προϋπολογισμού και δανείων της Ευρωπαϊκής Τράπεζας Επενδύσεων[semigr ]

13. υπογραμμίζει τη σημασία που έχει η συστηματική προώθηση των επιχειρήσεων κοινής συμμετοχής μεταξύ μικρομεσαίων επιχειρήσεων της Ευρώπης και ομολόγων τους της Mercosur, ιδίως με κεφάλαια επιχειρηματικού κινδύνου, των οποίων ο όγκος θα πρέπει να αυξηθεί σημαντικά[semigr ]

14. υποστηρίζει τις πρωτοβουλίες της Επιτροπής για την παροχή τεχνικής βοήθειας βασιζόμενης στην πείρα της, προκειμένου να υλοποιηθεί το επόμενο στάδιο της διαδικασίας ολοκλήρωσης της Mercosur, και πιο συγκεκριμένα, θεωρεί ότι θα πρέπει να δοθεί προτεραιότητα στην καθιέρωση:

- κριτηρίων για την αναδιάρθρωση των οικονομικών τομέων που είναι περισσότερο ευάλωτοι στη διαδικασία εμπορικής ολοκλήρωσης,

- μέσων οικονομικής και κοινωνικής ανοχής μεταξύ των κρατών μελών και στην εφαρμογή κοινωνικών προγραμμάτων για την καταπολέμηση της φτώχειας και στο διάλογο μεταξύ των διαφόρων κοινωνικών εταίρων,

- κοινών τεχνικών κανόνων στον περιβαλλοντικό τομέα,

- ενός ολοκληρωμένου προτύπου στον τομέα των μεταφορών, το οποίο να ευνοεί την ελευθέρωση των θαλάσσιων μεταφορών και την ενίσχυση της ποταμοπλοΐας και των σιδηροδρομικών μεταφορών[semigr ]

15. ζητεί από την Επιτροπή να ενημερώνεται τακτικά για τον τρόπο και το μεγέθος της συμμετοχής της ΕΕ στο σχέδιο πλωτής οδού Hidrovia[semigr ]

16. συμμερίζεται την ανησυχία που εξέφρασαν οι υπουργοί της Ομάδας του Ρίο στην τελική δήλωση της τελευταίας συνάντησης των υπουργών της Ομάδας του Ρίο και της Ευρωπαϊκής Ένωσης που πραγματοποιήθηκε στις 17 Μαρτίου 1995 στο Παρίσι σχετικά με τα όλο και περισσότερο απρόβλεπτα και απειλητικά αποτελέσματα των κερδοσκοπικών κεφαλαίων[semigr ]

17. εκφράζει την ανησυχία του για το γεγονός ότι υφίσταται και έχει προσλάβει μεγάλες διαστάσεις η παράνομη διακίνηση γυναικών, παιδιών, οργάνων και ναρκωτικών μεταξύ των βιομηχανοποιημένων και των ανπτυσσομένων χωρών και ζητεί από την Επιτροπή να υποβάλει προτάσεις με στόχο να εμποδίσει τη διακίνηση κεφαλαίων μεταξύ της Ένωσης και των τρίτων χωρών με τις οποίες διατηρεί εμπορικές σχέσεις, κεφαλαίων που προέρχονται από την παράνομη αυτή δραστηριότητα, καλεί δε τα κράτη μέλη να προστατεύσουν τα θύματα της παράνομης αυτής δραστηριότητας[semigr ]

18. υπενθυμίζει ότι οι ισχύουσες συμφωνίες πλαίσιο τρίτης γενιάς ανάμεσα στην ΕΕ και κάθε ένα από τα κράτη μέλη της Mercosur δεν προβλέπουν τη συμμετοχή του Κοινοβουλίου και ζητεί, κατά συνέπεια, λόγω του βεληνεκούς και του ειδικού χαρακτήρα της διαδικασίας της διαπεριφερειακής σύνδεσης, να περιληφθεί στις θεσμικές διατάξεις της διαπεριφερειακής συμφωνίας ο πολιτικός διάλογος, σε κοινοβουλευτικό επίπεδο, μεταξύ των μελών της κοινής κοινοβουλευτικής επιτροπής της Mercosur και των μελών του Ευρωπαϊκού Κοινοβουλίου[semigr ]

19. ζητεί από την Επιτροπή και το Συμβούλιο να ενστερνισθούν τις προτεραιότητες που θέτει το Ευρωπαϊκό Κοινοβούλιο σε αυτό το ψήφισμα κατά την προετοιμασία και την έγκριση της διαπραγματευτικής εντολής για τη διαπεριφερειακή συμφωνία πλαίσιο εμπορικής και οικονομικής συνεργασίας μεταξύ της Ευρωπαϊκής Ένωσης και της Mercosur[semigr ]

20. συμφωνεί ότι, στο πλαίσιο της συνεργασίας ΕΕ-Mercosur, θα πρέπει να γίνονται σεβαστά τα γενικότερα συμφέροντα των αυτοχθόνων κοινοτήτων που είναι εγκαταστημένες στις χώρες της Mercosur, ιδίως δε αυτών που βρίσκονται στην περιοχή του Αμαζονίου[semigr ]

21. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις των κρατών μελών, το Συμβούλιο της Mercosur, τις κυβερνήσεις της Χιλής και της Βολιβίας καθώς και στο Κοινοβούλιο της Λατινικής Αμερικής.